নতুন নির্বাচন কমিশনকে ভোটার তালিকা হালনাগাদ কার্যক্রম এবং সীমানা নির্ধারণের জটিলতা নিরসন করতে হবে। রাজনৈতিক দলগুলোকে আস্থায় নিতে তাদের সঙ্গে সংলাপ করতে হতে পারে। বিশিষ্ট নাগরিকসহ স্টেকহোল্ডারদের সঙ্গেও মতবিনিময় করতে পারে কে এম নুরুল হুদা কমিশন। সরকার, স্থানীয় প্রশাসন ও আইন প্রয়োগকারী সংস্থার কাছ থেকে প্রয়োজনীয় সহযোগিতা নিতে হবে তাদের। এক কথায় নতুন কমিশনকে সম্পূর্ণ নিরপেক্ষ ভূমিকায় থেকে কাজ করার চ্যালেঞ্জ নিতে হবে। রাজনৈতিক পর্যবেক্ষক মহল মনে করে, কে এম নুরুল হুদার নেতৃত্বে পাঁচ সদস্যের ইসি সাংবিধানিক গুরুত্বপূর্ণ দায়িত্ব পেয়েছে। তাদের ওপর দেশবাসীর প্রত্যাশা অনেক। এ বিষয়টি নতুন নির্বাচন কমিশনকে প্রতি মুহূর্তে মনে রাখতে হবে। তাহলেই তারা দলমতের ঊর্ধ্বে উঠে কাজ করতে পারবে। পর্যবেক্ষকদের মতে, কেবল নির্বাচন কমিশনই একটি সুষ্ঠু ও নিরপেক্ষ নির্বাচন করতে পারে না। সেখানে আইন প্রয়োগকারী সংস্থা, প্রশাসন সর্বোপরি সরকারের সহযোগিতা প্রয়োজন। একইভাবে নিরপেক্ষ নির্বাচন অনুষ্ঠানে বিরোধী দলসহ গণমাধ্যমেরও ভূমিকা রয়েছে। কেবল নির্বাচন কমিশনের ওপর নির্ভর করা ঠিক হবে না। রাজনৈতিক দলগুলোর সহযোগিতার পাশাপাশি সরকার ও প্রশাসনের নিরপেক্ষ ভূমিকা ছাড়া নির্বাচন কমিশনের পক্ষে অবাধ ও নিরপেক্ষ নির্বাচন অনুষ্ঠান কঠিন। ইসির জন্য এসব বড় চ্যালেঞ্জ। এটা নতুন ইসি কীভাবে মোকাবিলা করবে তাও তাদের ভাবতে হবে। রাজনৈতিক পর্যবেক্ষকদের পরামর্শ, শপথ নিয়েই দ্রুত কাজ শুরু করবে নতুন ইসি। স্টেকহোল্ডারদের সঙ্গে তারা খুব শিগগির সংলাপে বসবে। নির্বাচন কমিশন গঠনে সার্চ কমিটির কাছে নাগরিক সমাজ বেশকিছু প্রস্তাব দিয়েছিল। তা নতুন ইসি বিবেচনায় নিতে পারে। ইসির ওপর অনেক লেখালেখি ও গবেষণা হয়েছে। সেগুলোও নতুন ইসি পর্যালোচনা করতে পারে। এ ছাড়া ২০০৮ সালে ড. শামসুল হুদা কমিশন বিদায়ের আগে একগুচ্ছ প্রস্তাব রেখেছিল। সেগুলোও খতিয়ে দেখা জরুরি। এ প্রসঙ্গে সাবেক নির্বাচন কমিশনার মোহাম্মদ ছহুল হোসাইন বাংলাদেশ প্রতিদিনকে বলেন, ‘সবচেয়ে কঠিন চ্যালেঞ্জ মোকাবিলা করতে হবে প্রধান নির্বাচন কমিশনার (সিইসি) কে এম নুরুল হুদাকে। গণমাধ্যমে দেখলাম, তার নিরপেক্ষতা নিয়ে কোনো কোনো রাজনৈতিক দল প্রশ্ন তুলেছে। এখন তাকেই প্রমাণ করতে হবে তিনি দলনিরপেক্ষ। সংশ্লিষ্ট সবার সঙ্গে আলাপ-আলোচনা করে নতুন কমিশনকে এগোতে হবে।’ ট্রান্সপারেন্সি ইন্টারন্যাশনাল বাংলাদেশ—টিআইবির নির্বাহী পরিচালক ড. ইফতেখারুজ্জামান বাংলাদেশ প্রতিদিনকে বলেন, ‘নতুন নির্বাচন কমিশনের কাছে আমাদের প্রত্যাশা সবার অংশগ্রহণে সুষ্ঠুভাবে জাতীয় নির্বাচন সম্পন্ন করা। সব ধরনের ভয়ভীতির ঊর্ধ্বে উঠে নিরপেক্ষতার সঙ্গে দায়িত্ব পালন করতে হবে। জাতীয় নির্বাচনের পাশাপাশি স্থানীয় সরকারের সামনের সব নির্বাচন সুষ্ঠু করবেন— সেটাই প্রত্যাশা।’